România donează Coreei de Sud 450.000 de doze de vaccin Moderna.
România donează Coreei de Sud 450.000 de doze de vaccin împotriva COVID-19. Dozele de vaccin sunt livrate de compania Moderna, potrivit unei hotărâri adoptate de Guvern în ședința de joi.
"La solicitarea Ministerului Sănătății, Guvernul României a aprobat joi o hotărâre privind acordarea unui ajutor umanitar, cu titlu gratuit, pentru Republica Coreea, în vederea gestionării epidemiei de COVID-19. Ajutorul umanitar constă în acordarea a 450.000 de doze de vaccin împotriva COVID-19 din numărul de doze achiziționate de Ministerul Sănătății și livrate de către compania Moderna", anunță Ministerul Sănătății. Potrivit sursei citate, transportul se asigură, după caz, de către partea coreeană sau de către Ministerul Transporturilor și Infrastructurii, prin Compania Națională Tarom, și va fi coordonat de către Ministerul Afacerilor Interne, prin Departamentul pentru Situații de Urgență – Inspectoratul General pentru Situații de Urgență, împreună cu Ministerul Afacerilor Externe, autoritățile coreene și Comisia Europeană, după caz.